ຮອງປະທານປະເທດຕ້ອນຮັບ ຮອງລັດຖະມົນຕີ ກະຊວງປ້ອງກັນປະເທດ ເຂົ້າອວຍພອນວັນສ້າງຕັ້ງກອງທັບ ຄົບຮອບ 73 ປີ.
ໃນວັນທີ 18 ມັງກອນ 2022 ທີ່ຫ້ອງວ່າການສູນກາງພັກ , ສະຫາຍ ບຸນທອງ ຈິດມະນີ ກຳມະການກົມການເມືອງສູນກາງພັກ, ຜູ້ຈຳປະການຄະນະເລຂາທິການສູນກາງພັກ, ຮອງປະທານປະເທດແຫ່ງ ສປປ ລາວ ໄດ້ໃຫ້ກຽດຕ້ອນຮັບ ສະຫາຍ ພົນຕີ ວົງຄຳ ພົມມະກອນ ກຳມະການສູນກາງພັກ, ຮອງລັດຖະມົນຕີກະຊວງປ້ອງກັນປະເທດ ພ້ອມດ້ວຍຄະນະ ໄດ້ນໍາເອົາກະຕ່າດອກໄມ້ ແລະ ກະຕ່າຂອງຂວັນ ເຂົ້າອວຍພອນ, ເນື່ອງໃນໂອກາດວັນສ້າງຕັ້ງກອງທັບປະຊາຊົນລາວ ຄົບຮອບ 73 ປີ (20 ມັງກອນ 1949 – 20 ມັງກອນ 2022).
ໃນໂອກາດດັ່ງກ່າວ ສະຫາຍ ບຸນທອງ ຈິດມະນີ ໄດ້ກ່າວຄຳອວຍພອນຜ່ານຄະນະນຳ ກະຊວງປ້ອງກັນປະເທດ ໄປຍັງພະນັກງານນັກຮົບ, ນາຍ ແລະ ພົນທະຫານ ໃນຂອບເຂດທົ່ວປະເທດ, ໂດຍສະເພາະ ແມ່ນຜູ້ທີ່ກຳລັງປະຕິບັດໜ້າທີ່ວຽກງານ, ກໍຄື ຜູ້ທີ່ກຳລັງປະຕິບັດໜ້າທີ່ ຢູ່ໃນເຂດຊາຍແດນ ແລະ ຈຸດຕ່າງໆ ໃນຂອບເຂດທົ່ວປະເທດ, ຂໍໃຫ້ທຸກສະຫາຍ ພ້ອມດ້ວຍຄອບຄົວ, ຈົ່ງມີສຸຂະພາບແຂງແຮງ, ມີຄວາມຜາສຸກ ແລະ ປະສົບຜົນສຳເລັດ ໃນການຈັດຕັ້ງປະຕິບັດໜ້າທີ່ວຽກງານຕາມການມອບໝາຍຂອງການຈັດຕັ້ງ, ເພື່ອຄວາມໝັ້ນຄົງຂອງປະເທດຊາດ, ຄວາມສະຫງົບສຸກ, ຄວາມເປັນລະບຽບຮຽບຮ້ອຍຂອງສັງຄົມ ແລະ ເພື່ອການພັດທະນາຂອງປະເທດຊາດ.